ananddey/assamese-wiki-corpus huggingface dataset:
প্ৰসূতি

প্ৰসূতি (प्रसूति, Prasūti) এগৰাকী হিন্দু পৌৰাণিক আখ্যান বৰ্ণিত দেৱী। তেওঁ হৈছে দক্ষ দেৱৰ দাম্পত্যসংগী। প্ৰসূতিৰ আন এক নাম হৈছে পাঞ্চজনী (বা বিৰাণী/অসিক্নী)। দক্ষৰ প্ৰথম জনমৰ ভাৰ্যা প্ৰসূতি, আৰু দ্বিতীয় জনমৰ ভাৰ্যা পাঞ্চজনী। দক্ষ আৰু প্ৰসূতিৰ কেইবাগৰাকীও কন্যা আছিল। ভিন ভিন শাস্ত্ৰৰ ব্যাখ্যা অনুসৰি বা স্থানবিশেষে ১৬, ২৪ বা ৬০ হিচাপে বৰ্ণিত হৈছে। সতী দেৱী আছিল তেওঁলোকৰ ভিতৰত অন্যতম উল্লেখনীয়। প্ৰসূতি হৈছে ব্ৰহ্মা দেৱৰ দ্বাৰা সৃষ্ট প্ৰথম মানৱ স্বয়ম্ভূৱ মনু আৰু শতৰূপাৰ কণিষ্ঠা কন্যা। আখ্যান অনুসৰি প্ৰসূতিৰ সৃষ্টি ব্ৰহ্মাদেৱৰ বাঁওহাতৰ বুঢ়া আঙুলিৰ পৰা হৈছিল বুলি কোৱা হয়।

বৰ্ণনা

বেছিভাগ হিন্দু ধৰ্মীয় শাস্ত্ৰৰ মতে, দক্ষ দেৱে দুবাৰ জন্ম গ্ৰহণ কৰিছিল। তেওঁৰ প্ৰথম জন্ম হৈছিল সৃষ্টিকৰ্তা ব্ৰহ্মাৰ সৃষ্টিৰ জৰিয়তে, আৰু দ্বিতীয় জন্ম আছিল তেওঁৰেই পুনৰ আৱিৰ্ভাৱ।

মহাভাৰতৰ ব্যাখ্যা অনুসৰি দক্ষ আৰু তেওঁৰ ভাৰ্য্যা প্ৰসূতি ব্ৰহ্মাদেৱৰ ক্ৰমে সোঁ আৰু বাওঁ হাতৰ বুঢ়া আঙুলিৰ পৰা উদ্ভূত হৈছিল৷ মৎস্য পুৰাণত বৰ্ণনা কৰা কাহিনী অনুসৰি দক্ষ, ধৰ্ম, কামদেৱ আৰু অগ্নি ব্ৰহ্মাদেৱৰ ক্ৰমান্বয়ে সোঁ হাতৰ বুঢ়া আঙুলি, বক্ষ, হৃদযন্ত্ৰ, আৰু চকুৰ চেলাউৰিৰ পৰা উদ্ভূত হৈছিল। ভাগৱত পুৰাণকে ধৰি অন্যান্য শাস্ত্ৰৰ বিৱৰণ মতে দক্ষই শিৱক কৰা অপমানৰ ফলস্বৰূপে দুবাৰকৈ জন্ম ল'ব লগা হৈছিল। তেওঁ ব্ৰহ্মাৰ মানসপুত্ৰ আছিল। দক্ষযজ্ঞৰ ঘটনাক্ৰমৰ পিছত তেওঁ দ্বিতীয় জন্ম লৈছিল।

বিবাহ আৰু সতি-সন্তান

হিন্দু আচাৰ পৰম্পৰাত দক্ষ আৰু প্ৰসূতিৰ বিবাহকেই সৰ্বপ্ৰথম হিচাপে আখ্যা দিয়া হয়। বিষ্ণু পুৰাণ, লিংগ পুৰাণ আৰু পদ্ম পুৰাণ ৰ ব্যাখ্যা অনুসৰি দক্ষ আৰু তেওঁৰ দাম্পত্যসংগী প্ৰসূতিৰ মিলনত কেইবাগৰাকীও দুহিতাৰ জন্ম হৈছিল। তেওঁলোকৰ সংখ্যাক লৈ বহুমত আছে যদিও সৰহ সংখ্যক শাস্ত্ৰজ্ঞই সেই সংখ্যাটো ২৪ হিচাপে স্বীকৃতি দিছে। তেওঁলোকৰ কেইগৰাকীমান হৈছে শ্ৰদ্ধা, ভক্তি, ধৃতি, তুষ্টি, পুষ্টি, মেধা, ক্ৰিয়া, বুদ্ধিকা, লজ্জা গৌৰী, বাপু, শান্তি, সিদ্ধিকা, কীৰ্ত্তি, খ্যাতি, সম্ভূতি, স্মৃত্তি, প্ৰীতি, ক্ষমা, সন্নতি, অনসূয়া, উৰ্জ্জা, স্বাহা, স্বাধা আৰু সতী দেৱী। পদ্ম পুৰাণৰ বৰ্ণনা অনুসৰি, দক্ষই অনুভৱ কৰিলে ২৪ গৰাকী দুহিতা সৃষ্টিৰ ধাৰা অক্ষুন্ন ৰাখিবলৈ পৰ্য্যাপ্ত নহয়, আৰু সেয়েহে মুঠতে ৬০ গৰাকী দুহিতাৰ সৃষ্টি হ'ল। অৱশ্যে, অন্যান্য হিন্দু শাস্ত্ৰসমূহত এই ৬০ গৰাকী দুহিতাক দেৱী পাঞ্চজনী (বা অসিক্নী)ৰ সন্তান হিচাপে উল্লেখিত হৈছে।

তথ্যসূত্ৰ

শ্ৰেণী:হিন্দু দেৱী
কেলোৰ কীৰ্তি

কেলোৰ কীৰ্তি হৈছে ৰাজা চন্দৰ দ্বাৰা পৰিচালিত ২০১৬ বৰ্ষৰ ভাৰতীয় বাংলা ভাষাৰ এখন হাস্যৰসাত্মক নাট্য চলচ্চিত্ৰ৷ শ্ৰী ভেংকটেশ ফিল্মছ্ আৰু সুৰিন্দৰ ফিল্মছৰ বেনাৰত শ্ৰীকান্ত মহতা আৰু নিস্পাল সিঙে ছবিখনৰ প্ৰযোজনা কৰে। ছবিখনত অভিনয় কৰিছে দেব, সায়ন্তিকা বন্দোপাধ্যায়, যীশু সেনগুপ্ত, অংকুশ হাজৰা, মিমি চক্ৰৱৰ্তী, নুছৰত জাহান আৰু কৌশানী মুখোপাধ্যায়ে। এই ছবিখন ২০০২ চনৰ তামিল ছবি চাৰ্লি চেপলিনৰ পুনৰ্নিৰ্মাণ। ২০১৬ চনৰ ৬ জুলাইত, ঈদ আৰু ৰথ যাত্ৰা উপলক্ষে ছবিখন মুক্তি লাভ কৰিছিল। সমালোচকৰ পৰা ছবিখনে বেছিভাগেই বেয়া সমালোচনা লাভ কৰিছিল। দ্য টাইমছ অৱ ইণ্ডিয়াই ইয়াক ৫ৰ পৰা ১.৫ ষ্টাৰ দিছিল। ছবিখন বক্স অফিচত সফল নহ’ল।

কলা-কুশলী

দেব - গুৰু
যীশু সেনগুপ্ত - "যুগেৰ বাৰ্তা"ৰ সম্পাদক
অংকুশ হাজৰা - জয়ৰ জুনিয়ৰ
মিমি চক্ৰৱৰ্তী - ৰীমা (জয়ৰ পত্নী)
কৌশানী মুখোপাধ্যায় - অনুষ্কা (অপূৰ্বৰ পত্নী)
নুছৰত জাহান - উৰ্বশী
সায়ন্তিকা বন্দোপাধ্যায় - প্ৰিয়া (গুৰুৰ পত্নী)
খৰাজ মুখোপাধ্যায় - গদাধৰ/ধনুধৰ
ৰুদ্ৰনীল ঘোষ - উৰ্বশীৰ বন্ধু
কাঞ্চন মল্লিক - পঁচা শাস্ত্ৰী
বিশ্বজিৎ চক্ৰৱৰ্তী - গৃহমন্ত্ৰী হৰনাথ মিত্তিৰ
মানসী সিনহা - মন্ত্ৰীৰ পত্নী (কেমিঅ')
ৰোহিত মুখোপাধ্যায় - অনুষ্কাৰ পিতৃ
দেবময় মুখোপাধ্যায় - অপূৰ্বৰ বন্ধু
ৰুম্পা দাস - বিজলী, জয়ৰ ঘৰৰ দাসী
টৰি-লাও-লী - "লাভ মি" গীতত বিশেষ উপস্থিতি

সংক্ষিপ্ত বিৱৰণ

এগৰাকী মোহনীয় মহিলাই এহাল দম্পতীৰ জীৱনত প্ৰৱেশ কৰি বেমেজালি লগায়। সকলোৱে ভুল বুজাবুজি আৰু হাস্যৰসময়ী পৰিস্থিতিত আবদ্ধ হৈ পৰে আৰু শেষত বিশৃংখলতাত এইবোৰৰ অন্ত পৰে।

সংগীত

দেৱ সেন আৰু ইন্দ্ৰাদীপ দাসগুপ্তই এই চাউণ্ডট্ৰেকটো ৰচনা কৰিছিল। ২০১৬ চনৰ ১ জুলাইত ই মুক্তি লাভ কৰিছিল।

তথ্য উৎস

বাহ্যিক সংযোগ

শ্ৰেণী:২০১৬ বৰ্ষৰ চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:ভাৰতৰ চলচ্চিত্ৰ
শ্ৰেণী:বাংলা ভাষাৰ ভাৰতীয় চলচ্চিত্ৰ
তিৰুভিলাইয়াদাল আৰামবম

তিৰুভিলাইয়াদাল আৰামবম এখন তামিল চলচ্চিত্ৰ।

অন্য ভাষাৰ সংস্কৰণৰ সৈতে চৰিত্ৰসমূহৰ তুলনা

তিৰুভিলাইয়াদাল আৰামবম(তামিল) টক্কৰি(তেলুগু) ঢুল(কন্নড়) ইডিয়ট(বঙালী) ডাৰিং লাভৰ(বঙালী)
ধনুষ নিতিন যোগেশ অঙ্কুশ হাজৰা ছাকিব খান - ৰাজা
শ্ৰিয়া সৰন সধা ঐন্দ্ৰিতা ৰায় শ্ৰাবন্তী চ্যাটাৰ্জী অপু বিশ্বাস
প্ৰকাশ ৰাজ সায়জী শিন্দে প্ৰকাশ ৰাজ আদিত্য পাঞ্চোলি মিশা সওদাগৰ

শ্ৰেণী:তামিল চলচ্চিত্ৰ
শ্ৰেণী:পোখালি
ত্ৰিভুজ

সমতলীয় জ্যামিতিৰ ভাষাত তিনিটা বাহু বিশিষ্ট সীমাবদ্ধ ক্ষেত্ৰকে ত্ৰিভুজ বোলা হয়। দ্বি-মাত্ৰিক অংকত ত্ৰিভুজৰ তিনিটা কোণৰ সমষ্টি ১৮০° বা দুই সমকোণ। এটা সময়ত কেৱল ইউক্লিডীয় জ্যামিতিতেই ত্ৰিভুজৰ বিষয়ে আলোচনা কৰা হৈছিল। কিন্তু নিকোলাই লোবাচেভ্‌স্কি সহ অন্যান্য জ্যামিতি বিশেষজ্ঞসকলৰ অৱদানৰ ফলস্বৰূপে অসমতলীয় জ্যামিতিটো বৰ্তমানে ত্ৰিভুজৰ বিষয়ে আলোচনা কৰা হয়। এই ধৰণৰ অংকত ত্ৰিভুজৰ তিনিটা কোণৰ সমষ্টি দুই সমকোণ নহয়। অথচ ইউক্লিডীয় জ্যামিতিৰ মূল ভিত্তিতেই এই ধাৰণাটি গঢ় লৈছে।

প্ৰকাৰভেদ

বাহুৰ দৈৰ্ঘ্যৰ ভিত্তিত

বাহুৰ দৈৰ্ঘ্যৰ ভিত্তিত ত্ৰিভুজ তিনি প্ৰকাৰৰ হ’ব পাৰে। যেনে -
সমবাহু ত্ৰিভুজ - যাৰ তিনিটি বাহুৰ দৈৰ্ঘ্য সমান। (সমবাহু ত্ৰিভুজৰ ক্ষেত্ৰত প্ৰতিটো কোণৰ মান ৬০° হয়।
সমদ্বিবাহু ত্ৰিভুজ - যাৰ যিকোনো দুই বাহুৰ দৈৰ্ঘ্য সমান। (সমদ্বিবাহু ত্ৰিভুজৰ শীৰ্ষকোণ ৯০° হ’লে আন সমান দুইটি বিপৰীত কোণ ৪৫°কৈ হ’ব। )
বিষমবাহু ত্ৰিভুজ - যাৰ তিনিটা বাহুৰ দৈৰ্ঘ্য তিনি ধৰণৰ। (বিষমবাহু ত্ৰিভুজৰ তিনিওটা কোণেই এটা আনটোৰ পৰা পৃথক হয়।

Equilateral Triangle
Isosceles triangle
Scalene triangle

সমবাহুসমদ্বিবাহুবিষমবাহু

কোণৰ ভিত্তিত কৰা বিভাজন

কোণৰ ভিত্তিত ত্ৰিভুজ তিনি প্ৰকাৰৰ হ’ব পাৰে -
সমকোণী ত্ৰিভুজ - যাৰ যিকোনো এটি কোণ ১ সমকোণ বা ৯০°ৰ সমান।
সূক্ষ্ণকোণী ত্ৰিভুজ - যাৰ তিনিটি কোণেই সূক্ষ্ণকোণ
স্থূলকোণী ত্ৰিভুজ - যাৰ যিকোনো এটি কোণ স্থূলকোণ।

triangle
Obtuse triangle
Acute triangle

সমকোণীস্থূলকোণীসূক্ষ্ণকোণী

ত্ৰিভুজৰ সাদৃশ্যতা

দুটা ত্ৰিভুজ সদৃশ হ'ব যদিহে- i) সিহঁতৰ অনুৰূপ কোণবোৰ সমান আৰু ii) সিহঁতৰ অনুৰূপ বাহুবোৰ একে অনুপাতত থাকে। যদি দুটা ত্ৰিভুজৰ অনুৰূপ কোণবিলাক সমান তেন্তে সিহঁত সমান কোণী বা সমকৌণীক ত্ৰিভুজ বোলে। বিখ্যাত গ্ৰীক গণিতজ্ঞ থেলছে দুটা সমকোণী ত্ৰিভুজৰ ক্ষেত্ৰত এটা গুৰুত্বপূৰ্ণ সত্য উল্লেখ কৰিছিল। সেইটো হ'ল- দুটা সমানকোণী ত্ৰিভুজৰ যিকোনো দুটা অনুৰূপ বাহুৰ অনুপাত সদায় একে। ত্ৰিভুজৰ সদৃশতা বুজিবলৈ '~' প্ৰতীক ব্যৱহাৰ কৰা হয়। দুটা সদৃশ ত্ৰিভুজৰ কালিৰ অনুপাত সিহঁতৰ অনুৰূপ বাহুৰ অনুপাতৰ বৰ্গৰ সমান।

তথ্য সংগ্ৰহ

বাহ্যিক সংযোগ

Clark Kimberling: Encyclopedia of triangle s. Lists some 3200 interesting points associated with any triangle.

শ্ৰেণী:বহুভুজ
শ্ৰেণী:জ্যামিতীয় আকৃতি
শ্ৰী শ্ৰী কোকিলা সত্ৰ

শ্ৰী শ্ৰী কোকিলা সত্ৰ (Shri Shri Kokila Satra/বিকল্প নাম: অদলাগুৰী সত্ৰ /Adlaguri Satra) হৈছে অসমৰ বঙাইগাঁও জিলাৰ মাণিকপুৰৰ অন্তৰ্গত অদলাগুৰী গাঁৱত অৱস্থিত এখন ঐতিহাসিক সত্ৰ। এই সত্ৰখন মহাপুৰুষ শ্ৰী শ্ৰী হৰিদেৱৰ আদৰ্শৰে পৰিচালিত "হৰিদেৱী পৰম্পৰা" (ব্ৰহ্ম সংহতি)ৰ অন্তৰ্গত। ইয়াত বৈষ্ণৱ নাম-কীৰ্তনৰ সমান্তৰালভাৱে বৈদিক নীতি-নিয়ম অনুসৰি প্ৰাচীন আসন, ভগৱানৰ পৱিত্ৰ শিলা-বিগ্ৰহ তথা শালিগ্ৰাম শিলা, চতুৰ্ভুজ মূৰ্তি, শ্ৰী শ্ৰী শ্ৰীকৃষ্ণ মূৰ্তি, শ্ৰী শ্ৰী গোপাল কৃষ্ণ মূৰ্তি আৰু শ্ৰী শ্ৰী দৌলগোবিন্দ প্ৰভুৰ মূৰ্তিৰ চৰণত পূজা - অৰ্চনা কৰা হয়।

স্থাপন কাল আৰু ৰাজকীয় পৃষ্ঠপোষকতা

এই সত্ৰখনৰ ঐতিহাসিক আৰম্ভণি ১৮১৫ খ্ৰীষ্টাব্দত হৈছিল। মহাপুৰুষ শ্ৰী শ্ৰী হৰিদেৱ আৰু বেদাচাৰ্য শ্ৰী শ্ৰী জগন্নাথ দেৱৰ (শ্ৰীমতী বনমালা দেৱীৰ স্বামী) ফালৰ বংশধৰ শ্ৰী শ্ৰী পুৰুষোত্তম দেৱৰ (কলীয়া গোঁসাই) নাতিয়েক শ্ৰী শ্ৰী বলভদ্ৰ দেৱে এই সত্ৰখন স্থাপন কৰিছিল। তেতিয়াৰ বিজনীৰ জমিদাৰ (ৰজা) বলিত নাৰায়ণ ভূপবাহাদুৰে স্বয়ং এই সত্ৰৰ নামত ৩৫০ বিঘা মাটি চৰকাৰীভাৱে দান কৰিছিল আৰু এই পৱিত্ৰ ভূমিত শ্ৰী শ্ৰী বলভদ্ৰ দেৱে প্ৰথমবাৰৰ বাবে ব্ৰহ্মপুত্ৰৰ বুকুত অৱস্থিত কোকিলা চৰত এই সত্ৰখনৰ ভেটি প্ৰতিষ্ঠা কৰিছিল।

ভৌগোলিক স্থানান্তৰণ (কোকিলা চৰৰ পৰা অদলাগুৰীলৈ)

ব্ৰহ্মপুত্ৰৰ তীব্ৰ গৰাখহনীয়াৰ বাবে মূল কোকিলা চৰৰ সত্ৰভূমি বিপদাপন্ন হৈ পৰে। পৰৱৰ্তী সময়ত সত্ৰৰ পৱিত্ৰতা ৰক্ষা কৰিবলৈ শ্ৰী শ্ৰী বলভদ্ৰ দেৱৰ নাতিৰ পুত্ৰ শ্ৰী শ্ৰী হৰিশ্চন্দ্ৰ দেৱে ১৮৯২ খ্ৰীষ্টাব্দত কোকিলা চৰৰ পৰা সৰ্বস্ব উঠাই আনে। তীব্ৰ বানপানীৰ মাজতো তেওঁ সত্ৰৰ মূল মণিকূটৰ আদি শিলা-বিগ্ৰহসমূহ, শালিগ্ৰাম শিলা, প্ৰাচীন আসন,চতুৰ্ভুজ মূৰ্তি, শ্ৰী শ্ৰী শ্ৰীকৃষ্ণ মূৰ্তি, শ্ৰী শ্ৰী গোপাল কৃষ্ণ মূৰ্তি, শ্ৰী শ্ৰী দৌলগোবিন্দ মূৰ্তি আৰু পুৰণি সাঁচিপাতৰ পুথিসমূহ সুৰক্ষিতভাৱে কঢ়িয়াই আনি অদলাগুৰী গাঁৱত চিৰদিনৰ বাবে প্ৰতিষ্ঠা কৰে। ১৮৯২ চনৰ পৰা সমগ্ৰ গোস্বামী পৰিয়াল আৰু সত্ৰখন এককভাৱে অদলাগুৰীতেই স্থায়ীভাৱে অৱস্থিত।

সত্ৰাধিকাৰ আৰু বংশ পৰম্পৰা

১৮১৫ চনৰে পৰাই গোস্বামী বংশধৰসকলে অতি নিষ্ঠাৰে এই সত্ৰৰ ধৰ্মীয় পৰম্পৰা কঢ়িয়াই আনিছে। এই পৱিত্ৰ বংশানুক্ৰমিক ধাৰাটো শ্ৰী শ্ৰী হৰিশ্চন্দ্ৰ দেৱ, তেওঁৰ পুত্ৰ শ্ৰীদামোদৰ দেৱ গোস্বামী আৰু পুত্ৰ শ্ৰী শ্ৰী হৰগোবিন্দ দেৱ গোস্বামীৰ জৰিয়তে বৰ্তমানৰ প্ৰজন্মলৈ বৈ আহিছে। বৰ্তমান কোকিলা সত্ৰৰ শ্ৰদ্ধেয় ৭ম জনা সত্ৰাধিকাৰ হৈছে শ্ৰী শ্ৰী হেৰম্ব কুমাৰ গোস্বামী দেৱ।

বৰ্তমান স্থিতি

সত্ৰাধিকাৰ শ্ৰী শ্ৰী হেৰম্ব কুমাৰ গোস্বামী দেৱৰ নিৰ্দেশনা ও সাময়িক অনুপস্থিতিত তেওঁৰ কনিষ্ঠ পুত্ৰ শ্ৰী শ্ৰী সৌৰভ কুমাৰ গোস্বামীয়ে উত্তৰাধিকাৰী বা সেৱাধিকাৰ হিচাপে সত্ৰৰ মূল মণিকূটৰ দৈনিক নীতি-নিয়ম, পূজা-পাতল আৰু পৰিচালনাৰ গধুৰ দায়িত্ব পালন কৰি আহিছে। পৰিয়ালটোৰ আন সদস্যসকল হৈছে মাতৃ শ্ৰীমতী গোলাপী গোস্বামী আৰু জ্যেষ্ঠ পুত্ৰ শ্ৰী শ্ৰী বিকাশ গোস্বামী। এই ঐতিহ্য মণ্ডিত সত্ৰ খন সত্ৰাধিকাৰ শ্ৰী শ্ৰী হেৰম্ব কুমাৰ গোস্বামী দেৱে চৰকাৰী পঞ্জীয়ভুক্ত কৰিবলৈ বহু চেষ্টা কৰে যদিও বৰ্তমানো চৰকাৰী পঞ্জীয়ন বা বাহ্যিক সাহায্য নোহোৱাকৈয়ে কেৱল অপৰিসীম ভক্তি আৰু নিষ্ঠাৰ জোৰত এই আদিম ঐতিহ্য জীয়াই ৰখা হৈছে। যদিও বিজনী ৰজাই দান কৰা ৩৫০ বিঘা মাটি বৰ্তমান কালৰ সোঁততেই হওক বা চৰকাৰী ভূমি অধিগ্ৰহণৰ ফলতেই হওক সত্ৰৰ হাতত নাই, তথাপিও ১৮১৫ চনৰ সেই পুৰণি ঐতিহ্য, শ্ৰী শ্ৰী হৰিদেৱৰ তিথি, দৌল উৎসৱৰ নিয়ম আৰু পৱিত্ৰ সম্পদসমূহ অদলাগুৰিৰ এই কোকিলা সত্ৰত আজিও পূৰ্বৰ দৰেই পৱিত্ৰ হৈ জিলিকি আছে।

তথ্যসূত্ৰ

বেদাচাৰ্য শ্ৰীশ্ৰীজগন্নাথ দেৱৰ সত্ৰসমূহ আৰু বংশাৱলী (১৯৭৭), সংগ্ৰাহক: শ্ৰীদামোদৰ দেৱ গোস্বামী।

শ্ৰেণী:বঙাইগাঁও জিলা
সুমন হৰিপ্ৰিয়া

সুমন হৰিপ্ৰিয়া (জন্ম: ১ জুন ১৯৭৯) এগৰাকী ভাৰতীয় চলচ্চিত্ৰ নিৰ্দেশক, প্ৰযোজক আৰু ৰাজনীতিবিদ। ২০১৬ চনৰ বিধানসভা নিৰ্বাচনত তেওঁ হাজো বিধানসভা সমষ্টিৰ পৰা অসম বিধানসভালৈ নিৰ্বাচিত হয়। তেওঁ তিনিখন চলচ্চিত্ৰ পৰিচালনা কৰিছে। ২০০৫ চনত মুক্তি লাভ কৰা তেওঁৰ দ্বাৰা পৰিচালিত চলচ্চিত্ৰ কদমতলে কৃষ্ণ নাচে ৫৩তম ৰাষ্ট্ৰীয় চলচ্চিত্ৰ বঁটাৰ 'শ্ৰেষ্ঠ অসমীয়া চলচ্চিত্ৰৰ সন্মান লাভ কৰে।

প্ৰাৰম্ভিক জীৱন

১৯৭৯ চনৰ ১ জুন তাৰিখে গুৱাহাটীত সুমন হৰিপ্ৰিয়াৰ জন্ম হৈছিল। তেওঁৰ পিতৃ জীৱন চক্ৰৱৰ্তী আৰু মাতৃ বিজয়া চক্ৰৱৰ্তী। তেওঁৰ মাতৃ বিজয়া চক্ৰৱৰ্তী এগৰাকী ৰাজনীতিবিদ আৰু গুৱাহাটী লোকসভা সমষ্টিৰ প্ৰাক্তন সাংসদ। সুমন হৰিপ্ৰিয়ায়ে নতুন দিল্লীত অৱস্থিত জামিয়া মিলিয়া ইছলামীয়াৰ পৰা সমাজশাস্ত্ৰৰ স্নাতকোত্তৰ ডিগ্ৰী লাভ কৰিছিল। ইয়াৰ লগতে তেওঁ নইডাত অৱস্থিত এছিয়ান একাডেমী অফ ফিল্ম এণ্ড টেলিভিছনৰ পৰা চলচ্চিত্ৰ আৰু টেলিভিছনৰ ডিপ্লোমা লাভ কৰিছিল। তেওঁ দিল্লীত অৱস্থিত ভাৰতীয় বিদ্যা ভৱনৰ পৰা জ্যোতিষ আচাৰ্য উপাধি লাভ কৰিছিল।

কৰ্মজীৱন

চলচ্চিত্ৰ

সুমন হৰিপ্ৰিয়া অসমীয়া চলচ্চিত্ৰৰ লগত জড়িত আছিল। ২০০১ চনত তেওঁ যতীন বৰা আৰু গীতাৱলী ৰাজকুমাৰী অভিনীত ব্যৱসায়িক ভাৱে সফল ছবি কইনা মোৰ ধুনীয়া নিৰ্মাণ কৰিছিল। ২০০২ চনত তেওঁ ৰবি শৰ্মা আৰু গীতাৱলী ৰাজকুমাৰী অভিনীত ককাদেউতাৰ ঘৰজোঁৱাই নিৰ্মাণ কৰে। ২০০৫ চনত তেওঁ কদমতলে কৃষ্ণ নাচে পৰিচালনা আৰু প্ৰযোজনা কৰে। এই ছবিখনে ৫৩তম ৰাষ্ট্ৰীয় চলচ্চিত্ৰ বঁটাৰ 'শ্ৰেষ্ঠ অসমীয়া চলচ্চিত্ৰৰ সন্মান লাভ কৰে।

চলচ্চিত্ৰ তালিকা

চন নাম
২০০১ কইনা মোৰ ধুনীয়া
২০০২ ককাদেউতাৰ ঘৰজোঁৱাই
২০০৫ কদমতলে কৃষ্ণ নাচে

ৰাজনৈতিক জীৱন

সুমন হৰিপ্ৰিয়ায়ে তেওঁ মাতৃ বিজয়া চক্ৰৱৰ্তীৰ ৰাজনৈতিক দল ভাৰতীয় জনতা পাৰ্টিত যোগদান কৰে। তেওঁ ২০১৬ চনৰ অসম বিধানসভাৰ নিৰ্বাচনত হাজো বিধানসভা সমষ্টিৰ পৰা নিৰ্বাচিত হৈছিল।

সমালোচনা

সুমন হৰিপ্ৰিয়ায়ে অসম বিধানসভাত ক'ৰ'ণা ভাইৰাছ ৰোগ ২০১৯ৰ প্ৰতিৰোধ হিচাপে গোবৰ আৰু গৌমূত্ৰৰ ব্যৱহাৰৰ পৰামৰ্শ দিয়াৰ বাবে সমালোচিত হৈছে। তেওঁ কৈছিল, "গোবৰৰ বহুতো উপযোগিতা আছে। মই ভাবোঁ ই ক'ৰ'ণা ভাইৰাছ ধ্বংস কৰিব পাৰে। গৌমূত্ৰয়ো উপকাৰী হব পাৰে। " ইয়াৰ লগতে তেওঁ গোবৰ আৰু গৌমূত্ৰ কৰ্কট ৰোগ আৰোগ্য কৰিব পাৰে বুলিও পৰামৰ্শ আগবঢ়াইছিল।

তথ্য উৎস

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:অসমৰ ৰাজনীতিক
থিওন’ (প্ৰটিয়াছৰ কন্যা)

থিওন’ (প্ৰাচীন গ্ৰীক: Θεονόη, ইংৰাজী: Theonoe; আক্ষৰিক অৰ্থ: 'দেৱতাৰ দৰে যাৰ মন') গ্ৰীক শ্ৰুতিকথাৰ আধাৰত এথেন্সৰ নাট্যকাৰ ইউৰিপিডিছৰ দ্বাৰা ৰচিত নাটক হেলেনৰ এটা চৰিত্ৰ। ইজিপ্তৰ ৰজা প্ৰটিয়াছ আৰু নেৰেইড ছামাথেৰ কন্যা হিচাপে তেওঁক উপস্থাপন কৰা হৈছে। তেওঁ বৰ্তমান মিচৰৰ ৰজা থিয়ক্লিমেনাছৰ ভগ্নী আছিল। তেওঁৰ নামৰ অৰ্থ হৈছে "ঈশ্বৰীয় প্ৰজ্ঞা," থিয়ছ (theós) 'দেৱতা' আৰু নোছ (nóos বা noûs) 'মন' শব্দৰ পৰা আহিছে। থিওনোৰ আগৰ নাম আছিল ইডো (Eidothea)।

কিংবদন্তি

ইউৰিপিডিছে বৰ্ণনা কৰা শ্ৰুতিকথা মতে, পেৰিছে কেৱল তেওঁৰ স্বামী মেনেলাছৰ পৰা হেলেনৰ এটা কাল্পনিক সত্তাহে অপহৰণ কৰি নিছিল আৰু প্ৰকৃত হেলেনক দেৱতাসকলে ইজিপ্তলৈ লৈ গৈছিল৷ ইজিপ্তত থিয়ক্লিমেনছে তেওঁক বিয়া কৰাবলৈ চেষ্টা কৰিছিল, কিন্তু তেওঁ সন্মতি দিয়া নাছিল। হেলেনৰ ইচ্ছাৰ বিৰুদ্ধে থিওন'ৰ ভাতৃয়ে হেলেনক বিয়া কৰোৱাটো থিওন'ৱে বিচৰা নাছিল আৰু যেতিয়া ইজিপ্তত মেনেলাছৰ মৃত্যু হৈছিল, (ট্ৰয়ৰ পৰা ঘৰলৈ যোৱাৰ পথত সাগৰীয় ধুমুহাত পতিত হৈ), তেওঁ হেলেনক পলায়ন কৰাত সহায় কৰিছিল। থিওক্লিমেনছে থিওন’ক তেওঁৰ বিৰুদ্ধে ষড়যন্ত্ৰ কৰাৰ অভিযোগ উত্থাপন কৰি মৃত্যুদণ্ডৰ শাস্তি দিয়ে যদিও ডিঅ’স্কুৰী (হেলেনৰ ভাতৃ)সকলে হস্তক্ষেপ কৰি তেওঁৰ জীৱন ৰক্ষা কৰে। কননৰ মতে, থিওন'ৱে মেনেলাছৰ জাহাজৰ ডেকা আৰু সুদৰ্শন নাবিক কেন'পাছৰ প্ৰেমত পৰিছিল; তেওঁ অৱশ্যে তেওঁৰ অনুভৱবোৰ প্ৰকাশ কৰা নাছিল।

তথ্য সংগ্ৰহ

শ্ৰেণী:গ্ৰীক কিংবদন্তি
হৰিবৰ বিপ্ৰ

মধ্যযুগীয় অসমীয়া কবিসকলৰ ভিতৰত হৰিবৰ বিপ্ৰ বা হৰিহৰ বিপ্ৰ অন্যতম৷ তেওঁ কমতাপুৰৰ ৰজা দুৰ্লভনাৰায়ণৰ পৃষ্ঠপোষকতা পাইছিল৷ এতিয়ালৈকে আৱিষ্কৃত হৰিহৰ বিপ্ৰৰ ভণিতা থকা পুথি তিনিখন হৈছে - বব্ৰুবাহনৰ যুদ্ধ,
লৱ-কুশৰ যুদ্ধ আৰু তাম্ৰধ্বজৰ যুদ্ধ জৈমিনীয়াশ্বমেধপৰ্বৰ পৰা লিখা "সুধন্বা-বধ" হৰিবৰ বিপ্ৰৰ ৰচনা বুলি নিশ্চিত নহয়।

আত্ম পৰিচয়

'বব্ৰুবাহনৰ যুদ্ধ' (বব্ৰুবাহ পৰ্ব) কাব্যখনিৰ ভণিতাত তেওঁ নিজৰ আত্মপৰিচয় এনেদৰে দিছে :

মাথোঁ হৰিবৰ বিপ্ৰই নহয়, হেম সৰস্বতী আৰু কবিৰত্ন সৰস্বতী আদিয়েও কমতাপুৰৰ ৰজা দুৰ্লভনাৰায়ণ আৰু তেওঁৰ পুত্ৰ ইন্দ্ৰনাৰায়ণৰ কথা লিখিছে। হৰিবৰ বিপ্ৰক মাধৱদেৱৰ অন্যতম শিষ্য বংশীগোপালদেৱৰ ককা বুলিও ৰমানন্দ দ্বিজে ক'ব বিচাৰে আৰু ড° মহেশ্বৰ নেওগেও এই কথাত হয়ভৰ দিছে।

সাহিত্যৰ ভাষা

হৰিবৰ বিপ্ৰৰ ভাষা সমসাময়িক আন কবিতকৈ ঠায়ে ঠায়ে অৰ্বাচীন৷ কবিয়ে গৌৰীৰ চৰণ সেৱা কৰিলেও বিষ্ণুৰ প্ৰতিও সমানে ভক্তি প্ৰদৰ্শন কৰিছে আৰু বিষ্ণুক দেৱশ্ৰেষ্ঠ বুলি অনেক ঠাইত উল্লেখ কৰিছে৷ যদিও বিপ্ৰই জৈমিনিৰ লেখনিৰ ভাঙনিহে কৰিছে, তথাপি তেওঁৰ ৰচনাত নিজস্ব কল্পনা আৰু মৌলিকত্ব বহুখিনি চকুত পৰে। তেওঁৰ ভাষাৰ বিষয় ড° মহেশ্বৰ নেওগে লিখিছে- "হৰিবৰৰ ভাষা আৰু ৰচনাশৈলী সহজ আৰু সৰল। জতুৱা খণ্ডবাক্যৰ প্ৰয়োগত তেওঁক প্ৰাক্‌শংকৰী কবিসকলৰ ভিতৰত মাধৱ কন্দলিৰ পাছতে ধৰিব লাগিব। তেওঁ পদ, দুলড়ি আৰু ছবিছন্দ মাত্ৰ ব্যৱহাৰ কৰিছে আন প্ৰাক্‌শংকৰী কবিসকলৰ দৰেই। অকল প্ৰাক্‌শংকৰী কবি বুলিয়েই নহয়, ৰচনাৰ সাধাৰণ সৌষ্ঠৱৰ গুণতো হৰিবৰ বিপ্ৰ অসমীয়া সাহিত্যৰ এজন ডাঙৰ কবি।"

লগতে চাওক

অসমীয়া সাহিত্য
অসমীয়া ভাষাৰ উল্লেখযোগ্য কবিসকলৰ তালিকা

তথ্য সংগ্ৰহ

শ্ৰেণী:মৃত ব্যক্তি
শ্ৰেণী:অসমৰ ব্যক্তি
শ্ৰেণী:অসমীয়া কবি
শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
কাশীনাথ বৰ্মন

কাশীনাথ বৰ্মন এগৰাকী শিক্ষক, জীৱনী-প্ৰণেতা আৰু সাহিত্যিক। ১৯৪৯ খ্ৰীষ্টাব্দত 'অমৰ কাহিনী' আৰু 'গল্প লহৰি' নামৰ দুখন গ্ৰন্থ প্ৰকাশ কৰি উলিয়ায়।

জন্ম আৰু বংশ-পৰিচয়

কাশীনাথ বৰ্মনৰ জন্ম ১৮৯৫ চনত নলবাৰীৰ ধৰ্মপুৰ মৌজাৰ আমনিগাঁৱত। পিতৃৰ নাম দুতিৰাম বৰ্মন। মাতৃৰ নাম কেতেকী দেৱী।

শিক্ষা আৰু কৰ্মজীৱন

প্ৰাথমিক শিক্ষা নলবাৰী মাইনৰ স্কুলত আৰম্ভ হয়। গোলাঘাট হাইস্কুলৰ পৰা মেট্ৰিক পৰীক্ষাত উত্তীৰ্ণ হয়। গোলাঘাট হাইস্কুলৰ পৰা মেট্ৰিক পাছ কৰি পিতৃৰ সহযোগত আমনি স্কুলৰ শিক্ষক পদত নিযুক্ত হয়। ১৯১২ খ্ৰীষ্টাব্দত শিক্ষক প্ৰশিক্ষণ পৰীক্ষাত প্ৰথম হৈ উত্তীৰ্ণ হোৱাৰ পিছত তিনিচুকীয়া মাইনৰ স্কুলৰ প্ৰধান শিক্ষক হিচাপে যোগদান কৰে। ১৯১৬ খ্ৰীষ্টাব্দত 'নৰ্মাল পঢ়িবলৈ যোৰহাটলৈ যায় আৰু ১৯১৮ খ্ৰীষ্টাব্দত প্ৰথম বিভাগত পাছ কৰি যোৰহাটৰ প্ৰেক্টিচিং স্কুলৰ হে'ড পণ্ডিত পদত অধিষ্ঠিত হয়। ১৯৩০ খ্ৰীষ্টাব্দৰ পৰা ১৯৩৯ খ্ৰীষ্টাব্দলৈ কমলপুৰ এম. ভি স্কুলৰ প্ৰধান শিক্ষকৰূপে কাম কৰে। জীৱনৰ পিছৰছোৱাত নাজিৰাত নিগাজীকৈ থাকিবলৈ লয়। শিৱসাগৰৰ হাইস্কুলতো দহবছৰমান শিক্ষকতা কৰে।

সাহিত্যিক অৱদান

নৰ্মাল স্কুলৰ আলোচনী 'প্ৰভাত' সম্পাদনা কৰি থকা অৱস্থাত ভালেসংখ্যক শিক্ষা সম্পৰ্কীয় লেখা ৰচনা কৰে। তেওঁ 'নাৰীৰত্ন' নামৰ অমূল্য গ্ৰন্থত ভাৰতীয় বুৰঞ্জীৰ মুঠ চৈধ্যগৰাকী সাহসী আৰু বুদ্ধিদীপ্ত বীৰাংগনাৰ জীৱনী প্ৰকাশ কৰিছে। ১৯৪৯ খ্ৰীষ্টাব্দত 'অমৰ কাহিনী' আৰু 'গল্প লহৰি' নামৰ দুখন গ্ৰন্থ প্ৰকাশ কৰি উলিয়ায়। 'অমৰ কাহিনী'ত পৃথিৱীৰ এঘাৰজন ধৰ্ম গুৰু আৰু 'গল্প লহৰি'ত ছটা ভিন্ন ধৰ্মী গল্পক স্থান দিয়া হৈছে।

তথ্য সংগ্ৰহ

শ্ৰেণী:অসমীয়া সাহিত্যিক
শ্ৰেণী:মৃত ব্যক্তি
নিবেদিতা মেনন

নিবেদিতা মেনন এগৰাকী নাৰীবাদী লেখক আৰু দিল্লীৰ জৱাহৰলাল নেহৰু বিশ্ববিদ্যালয়ৰ ৰাজনৈতিক চিন্তাৰ অধ্যাপক। পূৰ্বতে তেওঁ ‘লেডী শ্ৰী ৰাম কলেজ’ আৰু ‘দিল্লী বিশ্ববিদ্যালয়’ৰ ৰাজনীতি বিজ্ঞান বিভাগত অধ্যাপনা কৰিছিল। জে এন ইউলৈ যোৱাৰ আগতে তেওঁ ১৫ বছৰ লেডী শ্ৰী ৰাম কলেজত আৰু সাত বছৰ দিল্লী বিশ্ববিদ্যালয়ৰ ৰাজনীতি বিজ্ঞান বিভাগত অধ্যাপনা কৰিছিল। তেওঁ ‘ইকন’মিক এণ্ড পলিটিকেল ৱিকলী’ শীৰ্ষক পত্ৰিকা, ‘খ’লিফা ডট অৰ্গ’ নামৰ অনলাইন নিউজ ব্ল’গ আৰু বহুসংখ্যক বাতৰি কাকতত সাম্প্ৰতিক সমস্যাসমূহ সম্পৰ্কত লিখা-মেলা কৰিছে।

মেননৰ ২০১২ চনত উন্মোচিত চিয়িং লাইক আ ফেমিনিষ্ট গ্ৰন্থই ইতিবাচক সমালোচনা লাভ কৰিছিল। ২০১২ চনৰ দিল্লীৰ দলবদ্ধ ধৰ্ষণৰ ঘটনাৰ পাছত হোৱা হুলস্থূলে আশিংকভাৱে কিতাপখনৰ বিক্ৰীত প্ৰভাৱ পেলাইছিল আৰু কিতাপখনৰ বিক্ৰী ভাল হৈছিল। ‘দ্য হিন্দু’ৰ এটি সমীক্ষাত কোৱা হৈছে যে, “কিতাপখনে ‘লিংগীকৰণ’ৰ প্ৰক্ৰিয়াটো কেনেধৰণে ঘটে সেয়া ব্যাখ্যা কৰিবলৈ সামাজিক প্ৰতিষ্ঠান, নীতি আৰু প্ৰচলিত সাধাৰণ ধাৰণাবোৰৰ অস্ত্ৰোপচাৰ কৰিছে আৰু ইয়াত ‘যৌনতা’ক জৈৱিক বৈশিষ্ট হিচাপে আৰু ‘লিংগ’ক সময়ৰ লগে লগে অহা সাংস্কৃতিক অৰ্থৰ সংহতি হিচাপে বিভাজিত কৰা হৈছে।”

গ্ৰন্থপঞ্জী

পাৱাৰ এণ্ড কনটেষ্টেচন: ইণ্ডিয়া চিনচ্‌ নাইটিন এইট্টি নাইন (গ্ল’বেল হিষ্ট্ৰী অৱ দ্য পেজেণ্ট)
চিয়িং লাইক আ ফেমিনিষ্ট (২০১২)
ৰিকভাৰিং চাবভাৰছন: ফেমিনিষ্ট পলিটিক্স বিয়ণ্ড দ্য ল’ (২০০৪)
জেণ্ডাৰ এণ্ড পলিটিক্স ইন ইণ্ডিয়া
ছেক্সুৱেলিটিচ্‌ (সংগৃহীত সংকলন)

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় সাহিত্যিক
শ্ৰেণী:নাৰীবাদী লেখক
দিচাং নদী

দিচাং নদী হৈছে ব্ৰহ্মপুত্ৰ নদীৰ দক্ষিণ পাৰৰ উপনদী। এই নদীৰ দৈৰ্ঘ্য ২৩০ কিঃমিঃ আৰু অৱবাহিকাৰ কালি ৩৯৫০ বৰ্গ কিঃমিঃ।

উৎপত্তি

দিচাং নদীখন অৰুণাচলৰ টিৰাপ জিলাৰ দক্ষিণ অংশৰ পাটকাই পৰ্বতৰ ২৬০০ মিটাৰ ওখ বুম শৃংগৰ পৰা ওলাইছে ।

গতিপথ

তাৰ পাচত অৰুণাচল আৰু অসমৰ সীমাৰ কাষেৰে বৈ আহি দিল্লি নদী নাম লৈ নামৰূপৰ দিল্লিঘাট হৈ নামৰূপ ষ্টেচনৰ পৰা ১ কিঃমিঃ দক্ষিণে বৈ গৈ সাপেখাতী সংৰক্ষিত বনাঞ্চল সীমাইদি বৈ লংপতিয়া হৈ টিমক নদীৰ লগ হয় । ইয়াৰ পৰা ৩০ কিঃমিঃ পশ্চিম-দক্ষিণ দিশত বৈ গৈ টাওকাক নদীৰ লগ হয় । তাৰ পাচত ১২ কিঃমিঃ আহি চফ্ৰাই নদীৰ সৈতে লগ লাগি ৫ কিঃমিঃ ভটিয়াই নঙলামৰা হৈ ৰজাবাৰীত ৩৭ নং ৰাষ্ট্ৰীয় ঘাইপথ পাৰ হৈ ৫ কিঃমিঃ আহি আখৈফুটীয়াৰ বিপৰীত পাৰে বৰ পালেঙী জানৰ লগ হয়। তাৰ পাচত ডিমৌ নদী লগ হৈ ৫ কিঃমিঃ ভটিয়াই আহি দিচাংমুখত ব্ৰহ্মপুত্ৰত পৰিছে।

উপনদী

টিমন নদী
টাওকাক নদী
চফ্ৰাই নদী
দিৰৈ নদী
ডিমৌ নদী

লগতে চাওক

অসমৰ নদীসমূহৰ তালিকা

তথ্য সংগ্ৰহ

শ্ৰেণী:অসমৰ নদী
শ্ৰেণী:ব্ৰহ্মপুত্ৰ নদীৰ উপনৈ
কাশ্মীৰা কাকতি

কাশ্মীৰা কাকতি‍ হ'ল ভাৰতৰ উত্তৰ-পূৰ্বাঞ্চলৰ বনাঞ্চলত কাম কৰা এগৰাকী বন্যপ্ৰাণী জীৱবিজ্ঞানী আৰু পৰিৱেশ কৰ্মী। ২০১০ চনত তেওঁ অসমৰ জয়পুৰ-দিহিং অভয়াৰণ্যত মেকুৰী পৰিয়ালৰ অন্তৰ্গত সাতবিধ প্ৰজাতিৰ মেকুৰীজাতীয় প্ৰাণীৰ উপস্থিতি আৱিষ্কাৰ কৰাৰ কথা ঘোষণা কৰিছিল। মেকুৰী পৰিয়ালৰ অন্তৰ্গত মেকুৰীজাতীয় প্ৰাণীৰ উপস্থিতি কেমেৰা ট্ৰেপ ব্যৱহাৰ কৰি নথীভুক্ত কৰাৰ তেওঁৰ কামটো বি.বি.চি.-ৰ তথ্যচিত্ৰ লষ্ট লেণ্ড অৱ দ্য টাইগাৰৰ প্ৰথম খণ্ডত অন্তৰ্ভুক্ত কৰা হৈছিল।

শি‍ক্ষা

কাকতিয়ে ডেৰাডুনৰ ভাৰতীয় বন্যপ্ৰাণী প্ৰতিষ্ঠানৰ পৰা স্নাতক ডিগ্ৰী লাভ কৰে। কেম্ব্ৰিজ বিশ্ববিদ্যালয়ৰ বন্যপ্ৰাণী গৱেষণা গোটৰ অংশ হিচাপে তেওঁ অসমৰ হলৌ বান্দৰ বিষয়ত পি.এইচডি. ডিগ্ৰীৰ বাবে‍ গৱেষণা কৰিছিল। গৱেষণাত ৩৫৪ বৰ্গমাইল (৫৭০ বৰ্গ কিলোমিটাৰ) পৰিসৰত ৭টা মেকুৰী প্ৰজাতি পোৱা গৈছে — যিটোক এতিয়ালৈকে এটা অঞ্চলত ফটো তোলা সৰ্বাধিক মেকুৰী প্ৰজাতিৰ বৈচিত্ৰ্য বুলি বিবেচনা কৰা হয়।

২০১১ চনত কাকতিয়ে বন্যপ্ৰাণী অভয়াৰণ্যৰ মাজেৰে ঘাইপথ নিৰ্মাণৰ ভাৰত চৰকাৰৰ পৰিকল্পনাক সমালোচনা কৰি এক প্ৰতিৱে‍দন প্ৰস্তুত কৰিছিল। দুবছৰৰ পাছতো, ভাৰত বাৰ্মাক সংযোগ কৰা ৯৯ কিলোমিটাৰ দৈৰ্ঘ্যৰ এক পথ প্ৰকল্পৰ বাবে ই আছিল "একমাত্ৰ জনা প্ৰভাৱ অধ্যয়ন"।

২০১৪ চনত কাকতিয়ে পৰিৱেশ সুৰক্ষা আইনৰ অধীনত হাতী কৰিডৰৰ আইনী সুৰক্ষা বিচাৰি আৱেদন দাখিল কৰিছিল। তেওঁ ৰাজ্য চৰকাৰে পৰিৱেশ আইন উলংঘা কৰি গোলাই হাতী কৰিড’ৰত তেল প্ৰেৰণ কৰা টাৰ্মিনেল নিৰ্মাণৰ অনুমতি দিয়া বুলি অভিযোগ তুলিছিল৷ কাকতিৰ আৱেদন অনুসৰি প্ৰায় ২৯৫টা হাতীয়ে দুয়োটা কৰিড’ৰ ব্যৱহাৰ কৰি সংৰক্ষিত বনাঞ্চলৰ এটা মূৰৰ পৰা আনটো মূৰলৈ প্ৰব্ৰজন কৰে য’ত ৪০টাতকৈও অধিক প্ৰজাতিৰ স্তন্যপায়ী আৰু ১৯টা মাংসভোজী প্ৰাণীও আছে।

তথ্যসূত্ৰ

শ্ৰেণী:বিংশ শতিকাৰ ভাৰতীয় বিজ্ঞানী
শ্ৰেণী:জীৱিত ব্যক্তি
শ্ৰেণী:বিংশ শতিকাৰ ভাৰতীয় মহিলা বিজ্ঞানী
শ্ৰেণী:অসমৰ অৰণ্যসেৱক
পুষ্পৰাম দাস

পুষ্পৰাম দাস কামৰূপ জিলাৰ হাজো অঞ্চলৰ এজন মুক্তি যুঁজাৰু৷ তেখেতে ১৯৪২ চনৰ ভাৰত ত্যাগ আন্দোলনত অংশ লৈ কাৰাবাস পৰ্যন্ত খাটিছিল৷

পৰিচয়

তেখেতৰ জন্ম হয় ১৯০৪ চনত কামৰূপ জিলাৰ হাজোৰ মনাহকুছি অঞ্চলত৷৷ পিতৃৰ নাম ৰজত দাস আৰু মাতৃৰ নাম বানশ্বৰী দাস ৷ দাসৰ ভাতৃৰ নাম নন্দৰাম দাস আৰু পত্নীৰ নাম লাভেশ্বৰী দাস৷ লাভেশ্বৰী দাসৰ সৈতে তেখতেৰ বিবাহ সম্পন্ন হয় ১৯৫২ চনৰ ২৬ মাৰ্চ তাৰিখে৷ ১৯৪২ চনত দাসৰ সৈতে কাৰাবাস খটা এজন বন্ধুৰ নাম আছিল বলোৰাম দাস৷

স্বাধীনতা যুঁজ

তেখেতে ১৯৪২ চনৰ স্বাধীনতা সংগ্ৰামৰ ‘ভাৰত ত্যাগ আন্দোলৰ সময়ছোৱাত কাৰাবাস খাটিছিল৷ তেখেতে স্বাধীনতা সংগ্ৰামত অংশগ্ৰহণ নিজৰ উচ্চ শিক্ষা পৰ্যন্ত বাদ দিছিল৷ বিষ্ণুৰাম মেধি দাসৰ মোমায়েক আছিল আৰু তেখেতেই দাসক কটন কলেজিয়েট স্কুল, বি. বৰুৱা কলেজ আদিত পঢ়ুৱাইছিল৷ তেখেত কংগ্ৰেছ দলৰ সেৱক ৰূপে অসমৰ ইমূৰৰপৰা সিমূৰলৈ ঘূৰি ফুৰিবলগা হৈছিল৷ আইন অমান্য আন্দোলনৰ সময়ছোৱাত কাৰাগাৰত থাকোতে দাসে চৰকাৰী আইন অমান্য কৰিবলৈকে কাৰাগাৰৰ ভিতৰত থকা এজোপা বেলগছত উঠি আইন অমান্য কৰিছিল৷ মুক্তি যুজাৰু ৰূপে তেখেতে পোৱা তাম্ৰপত্ৰ পায়ো সেয়া প্ৰত্যাখ্যান কৰিছিল৷

সামাজিক কৰ্ম

তেখেতে গাঁৱত পানীৰ অসুবিধা হোৱাত নিজৰ মাটি দি পুখুৰী খন্দাই দিছিল৷ এখন এম.ভি স্কুল প্ৰতিষ্ঠা কৰিছিল৷ শিক্ষক ৰূপে সেৱা আগবঢ়াইছিল৷ শেষলৈ তেখেতে গুৱাহাটীৰ যোগান বিভাগত চাকৰি কৰিছিল৷

মৃত্যু

১৯৯২ চনৰ ২১ জুন তাৰিখে ৪.৩০ বজাত ছাত্ৰীবাৰী মিছন হাস্পতালত তেখেতৰ মৃত্যু হয়৷ মৃত্যুৰ সময়ত তেখেতে তিনিজন পুত্ৰ, একমাত্ৰ কন্যা আৰু পত্নীক এৰি থৈ যায়৷

তথ্য সূত্ৰ

শ্ৰেণী:অসম
শ্ৰেণী:ভাৰতৰ স্বাধীনতা সংগ্ৰামী
ন'বেল বঁটা (২০১১)

ন'বেল বঁটা বছৰি প্ৰদান কৰা এটা অতি সন্মানীয় পুৰস্কাৰ। স্কাণ্ডিনেভিয়ান সমিতিয়ে এই বঁটা কলা আৰু বিজ্ঞানৰ কেইটামান শাখাত আগবঢ়োৱা অতি বিশেষ অৱদানৰ বাবে প্ৰদান কৰে। ডাইনামাইটৰ আৱিষ্কাৰক ছুইডেনৰ আলফ্ৰেড ন'বেল-ৰ ইচ্ছাপত্ৰ অনুসৰি ১৮৯৫ চনত এই বঁটা স্থাপন কৰা হয়। ১৯০১ চনত প্ৰথমে এই বঁটা প্ৰদান কৰা হৈছিল। ২০১১ বৰ্ষৰ এই বঁটা লাভ কৰা ব্যক্তিসকল হ'ল:

#
শাখা
আলোকচিত্ৰ
বিজেতা
নাগৰিকত্ব
অৱদান

১
পদাৰ্থ বিজ্ঞান
|
ছল পাৰ্লম্যুটাৰ (Saul Perlmutter)

এই বৰ্ষৰ বঁটাৰ অৰ্ধভাগ ছল পাৰ্লম্যুটাৰ-ক দিয়া হয়, বাকী অংশ ব্ৰায়ান পি. স্মিড্‌ট আৰু আডাম জি. ৰিছ-ৰ মাজত ভাগ কৰি দিয়া হয়। "দূৰৱৰ্তী ছুপাৰনোভাৰ পৰ্যবেক্ষণেৰে ব্ৰহ্মাণ্ডৰ ত্বৰিত প্ৰসাৰণ আৱিষ্কাৰ"ৰ বাবে এই বঁটা আগবঢ়োৱা হয়। ("for the discovery of the accelerating expansion of the Universe through observations of distant supernovae").
|
ব্ৰায়ান পি. স্মিড্‌ট (Brian P. Schmidt)

|
আডাম জি. ৰিছ (Adam G. Riess)

২
ৰসায়ন বিজ্ঞান
|
ডেন স্বেখ্‌টমেন (Dan Shechtman)

"অৰ্দ্ধস্ফটিকৰ আৱিষ্কাৰৰ বাবে" ("for the discovery of quasicrystals".)

৩
ফিজিঅ'লজী বা মেডিচিন
|
ব্ৰুচ ই. বিউট্‌লাৰ (Bruce A. Beutler)

এই বৰ্ষৰ বঁটা দুভাগ কৰি এভাগ ব্ৰুচ বিউট্‌লাৰ আৰু জুল হফ্‌মেনলৈ দিয়া হয় তেওঁলোকৰ "জন্মগত প্ৰতিৰোধী ব্যৱস্থাৰ সক্ৰিয়কৰণ সম্পৰ্কীয় আৱিষ্কাৰ সমূহৰ বাবে" ("for their discoveries concerning the activation of innate immunity")। বঁটাৰ বাকী অংশ ৰাল্‌ফ ষ্টেইনমেনলৈ আগবঢ়োৱা হয়, "তেখেতে আৱিষ্কাৰ কৰা ডেনড্ৰাইটিক কোষ আৰু অভিযোজ্য প্ৰতিৰোধী ব্যৱস্থাত ইয়াৰ ভূমিকা সম্বন্ধীয় গৱেষণাৰ বাবে" ("for his discovery of the dendritic cell and its role in adaptive immunity".)
|
জুল এ. হফ্‌মেন (Jules A. Hoffmann)

|
ৰাল্‌ফ এম. ষ্টেইনমেন (Ralph M. Steinman)

৪
সাহিত্য
|
টমাছ ট্ৰান্সট্ৰ'মাৰ (Tomas Tranströmer)

"কাৰণ তেখেতৰ পাৰদৰ্শী আৰু সংহত চিত্ৰকল্পই আমাৰ বাবে বাস্তৱৰ এক ন-দুৱাৰ মেলি দিয়ে" ("because, through his condensed, translucent images, he gives us fresh access to reality".)

৫
শান্তিৰ ন'বেল বঁটা
|
ইলিন জনছন ছাৰ্লিফ (Ellen Johnson Sirleaf)

"নাৰীৰ নিৰাপত্তা আৰু অধিকাৰৰ বাবে অহিংস সংগ্ৰাম চলাই যোৱাৰ পৰা শান্তি প্ৰতিষ্ঠাৰ কাৰ্যত কৰা পূৰ্ণ অংশগ্ৰহনৰ বাবে" ("for their non-violent struggle for the safety of women and for women’s s to full participation in peace-building work".)
|
লিমা বয়ি (Leymah Gbowee)

|
টৱাক্ক'ল কেৰমেন (Tawakkol Karman)

৬
অৰ্থনীতি
|
টমাছ জে. ছাৰ্জেণ্ট (Thomas J. Sargent)

"বৃহৎ অৰ্থনীতিৰ কাৰক আৰু ফলাফল সম্বন্ধীয় প্ৰায়োগিক গৱেষণাৰ বাবে" ("for their empirical research on cause and effect in the macroeconomy")
|
ক্ৰিষ্ট'ফাৰ এ. ছিম্‌ছ (Christopher A. Sims)

তথ্য সংগ্ৰহ

বাহ্যিক সংযোগ

Official website of the Royal Swedish Academy of Sciences
Official website of the Nobel Foundation
Downloadable Database of Nobel Laureates

শ্ৰেণী:বৰ্ষ অনুসৰি ন'বেল বঁটা বিজয়ীৰ তালিকা